Document ID: /fineweb-2-swissfilter-quality_10-filterrobots/filtered/01555.jsonl.gz/182

Обележавање стогодишњице од успостављања дипломатских односа Србије и Швајцарске
Српски културни савез Швајцарске, Друштво српско-швајцарског пријатељства и културе сећања "Др Арчибалд Рајс", Легат „ Дом Јеврема Грујића“ и Министарство спољних послова Републике Србије, Одељење за миграциону политику, дијаспору и социјалне споразуме у оквиру реализације пројекта "Београдске приче из Дома Јеврема Грујића", музеја српске историје, дипломатије, уметности и авангарде, а поводом 100 година од успостављања дипломатских односа између Швајцарске и Србије, организовали су низ манифестација чији је основни циљ усмерен ка неговању културе сећања, обогаћивању сазнања деце, младих и одраслих у дијаспори о најзначајнијим личностима и догађајима из земље њиховог порекла, унапређивању вредности културног наслеђа и подстицању интеркултурног дијалога у области културе и уметности.
Централна свечаност 100 ГОДИНА СРБА И ШВАЈЦАРАЦА – СРБИЈА ПАМТИ одржана је у Цириху 10. децембра 2016. године у просторијама Хотела „Алден“.
Манифестација је организована поводом обележавања 100 година Срба и Швајцараца,100 година од уручивања помоћи Комитета Кантона Во за помоћ Србима, након Албанске Голготе 1916. године, чији оснивач је био др Арчибалд Рајс, као и стогодишњице Указа о постављењу првог српског амбасадора у Берну др Славка Грујића.
У оквиру програмских садржаја манифестације одржана је
• Промоција јубиларне монографије „100 година Срба и Швјцараца“, специјалне едиције ЕИ САНУ;
• Изложба „Дипломатска шкрња Славка и Мејбл Грујић“, Легат Дом Јеврема Грујића чији су оснивачи данашњи потомци Јеврема Грујића, Лазар Шећеровић и Александaр Цонић;
• Откривање слике портрет у уљу Славка и Мејбл Грујић, рад доајена српске сликарске школе проф. Драгана Јеловца. Портрет је поклон Легату од стране Министарства спољних послова Републике Србије и Друштва „др Арчибалд Рајс" из Цириха.
• Откривање бисте Милеве Марић Ајнштајн, покон ЕТХ универзитету у Цириху од стране Српског културног савеза Швајцарске и Удружења жена „Милева Марић Ајнштајн“;
• Додела признања и плакета заслужним члановима, сарадницима и пријатељима Српског културног савеза Швајцарске;
• Свечани ручак у просторијама Српске православне цркве Швамендингену;
• Свечано отварање Првог дипломатског бала у част потомака дипломатске породице Грујић.
Свечаности су присуствовале многобројне високе званице, представници верске и академске заједнице, дипломатског кора, институција и удружења:мр Иван Костић, председник Одбора за дијаспору и Србе у региону, Јадранка Јовановић, члан Одбора и секретар Одбора Весна Матић Вукашиновић, представници Министарства спољних послова, Оливера Сретеновић и Вукашин Јововић, амбасадорка Републике Србије др Снежана Јанковић и генерални конзул Зоран Јеремић; епископ српске православне апархије за Аустрију и Швајцарску Андреј Ћилерџић, директорка Етнографског института САНУ др Драгана Радојичић, заменик премијера Владе Косова Бранимир Стојановић, оснивач Легата „Дом Јеврема Грујића“ Лазар Шећеровић и позоришна и филмска глумица Вјера Мујовић. Скупу су присуствовали и бројни представници клубова, друштава и удружења Срба у Швајцарској.